GELLU NAUM 


DISCURS CĂTRE PIETRE 


Pe o cale ferată pustie le vorbeam pietrelor 
cu un foşnet prelung seara cădea 

ceva se surpa printre crengi se năruia 
într-o haotică geometrie 


calea ducea în patru direcții diferite 
peste câmpiile grele ale cerului 


mecanicul fuma liniştit puteam alege locul 
îl alegeam 


atunci se năştea în noi o aspră penitenţă 
seara ne cădea părul îl puneam deoparte 
cu un foşnet prelung cerul cădea 

ceva se surpa în noi se năruia 


DOMENIUL PRESIMȚIRILOR 


Există vaduri uitate nişte locuri în noi şi un drum care duce prin apă 

cineva mă strigă ar vrea să mă atragă într-acolo 

să dea cu o plantă în mine şi ce vină am eu pe lumea asta cu porţi de aramă 
apoi se face linişte cântă privighetorile 

e foarte frig şi în noi sunt nişte castele 

nişte câmpuri cu flori albastre şi galbene 

şi le străbatem pe caii noştri de plastic 


înțelegeţi că trăim într-o pasăre imensă care ne poartă în ea 

şi mergem la întâlnire curățăm omizile de pe crengi ne iese înainte o fată dar nu 
mai poate nici ea săraca e ostenită a înghiţit toată pânza pe care a ţesut-o 
aşteptându-ne 


zice hai să ne sărutăm să fim fericiți 

să te servesc cu lingurița de argint să-ţi dau o dulceaţă 

măcar de ar fi lângă sobă Şi vine King Kong dă cu praştia ne murdăreşte cămaşa 
ne rupe cravata 

vine pârlitul ăla de profesor cu şapte capete ne pune note de parcă n-am şti 
destulă materie 

ne duce în laborator să facem experiența singurătăţii 

să ne jucăm cu mingea ca fraţii gemeni 

noi ne uităm unul la altul dăm din cap vine o amărâtă de fată cu faţa plină de 
funingine 

nu s-a mai spălat pe ochi de când cu potopul şi ne urcăm în maşină (ea lângă 
noi) gonim pe autostradă 

acolo se aud ştirile dar nu le mai înțelegem râdem pe furiş ca la înmormântare ni 
se face şi frică 


câte nu se întâmplă în noi şi le uităm acolo ca într-un ghiozdan 
şi fiecare crede că numai el ştie lucrul acela pe care îl ştiu foarte bine şi alţii 


dar eu am în vedere perioada fericită când locuiam în mama 
stăteam acolo mă gândeam ce mi-o fi trebuind 

afară ploua ea dormea goală cu mine în burtă 

se întorcea pe-o parte şi pe alta îmi descânta în somn 
cunoştea legea aceea aspră vroia să mă apere 


deasupra patului se legăna sora mea luna 


UN LOC ACOLO 


E necesar să ținem seama de tot ce am rostit numai în treacăt în lunga noastră 
viaţă In plus va trebui să ne gândim la tot ce am uitat restituind astfel 
strălucitoarea tăcere care se cuvine 


şi fiecare dintre noi lovindu-se de duritatea propriului său ochi se va trezi atunci 
la vârsta unei poetice dimensiuni indiferente care se anulează de la sine şi ne 
părăseşte încetul cu încetul pe măsura unei adânci uitări 


şi nimeni n-o să mai apară nici chiar aceea care ne visa în graţia înverşunată a 
iubirii 


(altminteri veghea ei ne ocroteşte pe drumul fără încetare care ne străbate) 


şi doar un loc acolo ne va aştepta venirea dezamăgitoare 


ZENOBIA 


Printre exodurile mele 

exista şi una Zenobia supranumită refuzul falsei conştiinţe 

pe o şosea cânta purta baticuri 

ne adoram ştia două trei cuvinte mai scurte într-o limbă necunoscută 

eu treceam singur ca orice fihință umană o adoram mă făceam că nici n-o observ 
îi dădeam târcoale într-un camion de transport ghemuit printre prelate şi busturi 
de marmură 

în dreptul ei mă coboram intram în cabina telefonică formam un număr oarecare 
îmi ceream scuze 

apoi mă ghemuiam lângă ea era poate singura fericire posibilă 


era plăcut ne culcam cu oasele noastre îmbibate de amintirea unei străvechi 
adorații 

cu ochii noştri lucioşi înăuntru era o puternică adoraţie 

filozofam prostii ne simţeam bine 

departe rătăciți orbiţi de faruri 

nu se putea să nu mă adore era o fihință umană 

ținea degetele bine întinse pe o coapsă bine întinsă 

ne adoram Ce nevoie ai tu de cuvintele astea cam scurte 

(o dar cum le rostea ce superb eram fiecare în adoraţia celuilalt) 

să nu uiţi adoraţia asta ce fihinţă ai fi tu fără ea 

cunosc o pasăre care ne adoră nici nu ne vede ne pune gheara pe frunte 

ne poartă în marea ei limpezime o supranumită Zenobia pe o şosea 
internaţională 

de fapt ce fihinţă ai fi şi mai vrei să plantezi busturile astea pe stânga şoselei 
notează în carnet adorația 


stăteam aşa cu degetele bine întinse 


era o lumină gălbuie ceva între fulger şi gheaţă 
respiraţia noastră acoperea vuietele totul se legăna liniştit 
mă speria ferocea mea luciditate 


VASCO VASCO 


vasco vasco suspină geamantanul ai 
uitat un picior în ultima corabie 
şi ţi-a fugit figura spre golf 


dar batista îşi arată dinţii spre comandantul 
care îşi balansează pendulele din urechi 

şi pendulele supărate i-au ars barba 

barba a cerut iertare esteticii 

estetica a mâncat biscuiţii 

urcați în obositoarea ascensiune spre gură 


din panglicile lor cresc lunete 
care se aşează deasupra nasului 
ca o decorație pe un piept cu nări 


TRIUNGHIUL 


În barcă un pescar surd vorbeşte cu apa Crede că nu-l aude nimeni 


Zenobia îmi ține amândouă mâinile pe inimă Îngenunchez cu adoraţie şi mă 
gândesc la altceva 


Zenobia zice să nu mâncăm cocoşi albi pentru că se supără cineva pe noi 
Pescarul întoarce capul şi ne priveşte bănuitor 


Un înţelept scoate o clipă capul din apă ne strigă disperat apoi se scufundă De 
data asta pentru totdeauna 


Zenobia îmi spune Între noi fie vorba suntem victimele imaginaţiei celorlalţi 


Nu pot să-i răspund pentru că mi-ar intra tot cerul în gură 


Acum pescarul a scăpat un peştişor Îl ceartă cu glas tare Laşule zice n-ai avut 
curajul să stai să te mănânc 


Zenobia mă întreabă ce este un baldachin Îi arăt lopata 


SORA FÂNTÂNĂ 


Stau singur şi mă uit pe o stradă pustie 

stau singur cu buzunarele pline de câini 

stau singur şi ascult foşnetul oaselor 

e ca şi cum ar adia vântul peste un clopot de ceară 
dar după primul colţ la prima răspântie 

s-ar putea oricând să apară cineva învăluit într-o ploaie de lumină 
şi va trebui să mă acopere cu mantia lui pentru că 
s-ar putea odată cu el să vină o ploaie sau o ninsoare 
sau chiar o afurisită de lapoviţă 

să ne îngheţe oasele proaspăt spălate 

deşi ieri a fost mai frig decât azi 


deasupra mea zboară câţiva porumbei cerşetori 

filantropii le-au pus fărâmituri de pâine pe balcoane 

şi eu mort de mult cu o piatră de moară pe piept 

am hotărât în sfârşit să plec 

să pornesc de pildă dintr-un grajd înecat în aburi 

să merg aşa până la un crâng (tufiş) unde mă aşteaptă sora Fântână 
să mă reazem acolo de prăbuşirea ei 


SINGURĂ ŞI IMOBILĂ 


Când te opreşti în fața oglinzilor 

o mână iese din apele clare ca să te mângâie 

o mână care este totdeauna a ta 

această mână de mătrăgună şi de hârtie 

care-mi aminteşte dezastruoasele şi amplele întâlniri în fața oglinzilor 


şi de data aceasta umerii mei nu mai au umbră 
nu mai sunt decât picioarele mele care aleargă 
aceste triste biciclete aceste butoaie încărcate cu pălării 


vom trece strada fără a vedea ce se întâmplă 

în pachetul acesta sunt pantofii uzaţi ai cenuşăresei 
dar nu ne priveşte 

în camera aceea goală răsună poate armonica morții 


ceea ce văd e un fluture călcat de tren 

ceea ce ating e sângele tău ca un arbore 

ceea ce aud e părul tău ca o scoică 

iată dezgustătoarele amintiri corpul meu împărțit în două 
jumătatea mea roşie jumătatea mea albastră 

linia precisă care mă împarte 

pe care am construit-o muşcându-ţi palmele 

iată jumătatea mea calmă jumătatea mea dezesperată 
îți vor trebui ace mai tari ca să le coşi împreună 

sfori mai elastice degete mai abile 

va trebui să distrug singur ceea ce am iubit împreună 
şi mai ales va trebui să te mişti liberă 

când voi traversa oraşul acesta pustiu 

în frumosul meu costum de scafandru 


RĂMURICA 


Pe la apropierea toamnei devenisem mort În sala cinematografului chiar sub 
ecran fusese pusă provizoriu lada menită să cuprindă somnul meu de veci 


când am pornit în fine într-acolo târziu după amiază s-au scuturat pe mine flori de 
ploaie Pe după garduri mă pândeau vecinii In caracterul lor privit cu depărtare 
era şi vrajbă şi unire şi sămânță neagră 


singur mergeam de-a lungul uliţei peste asfaltul ud şi negru pe lângă şanţurile 
pline cu ierburi înecate Şi am zărit deodată viețile care se întorceau 


ce vânt frumos trecea prin părul lor pe lângă mine 


la cinematograf mi-au spus că nu e gata „Mai trebuie o pernă mai trebuie adus 
capacul şi scoasă apa care a plouat în groapă” 


atunci mai am timp de-o plimbare (mă gândeam) mai am timp si pentru o vizită la 
Rămurica să-i dăruiesc un nume (poate Draga-Lina) ca să nu mă uite 


pornisem într-acolo De sus din pomi sau de pe la ferestrele înalte cei cu binocluri 
se uitau cum merg strigau în urma mea „N-o căuta degeaba că e la pădure s-a 
dus acolo cu băieții ei cei răi şi bătăuşi” 


alţii strigau de teama unor întâmplări aievea „Du-te şi foc să pui din crengi uscate 
şi din cauciucuri să te mai încălzeşti că e răcoare şi bate vântul de te zăpăceşte” 


am mers domol până la marginea pădurii Pesemne am greşit ceva (gândeam cu 
mare încordare liniştită) pentru că se arată faţa lumii în structuri bolnave 


şi tu Rămurico (am strigat spre pădure) să ai parte de tată că eu n-am avut şi de 
mamă că eu nu mai am şi de surori care au făcut un cor în ciment şi cântă şi de 
un frate născut la şapte luni şi pomenit cu jale abia acum când plouă pe 
cămăşuţa lui de iarba şi calcă peste el băieții tăi cei răi şi bătăuşi 


şi fiindcă mai aveam timp am tăcut şi m-am culcat acolo în roşeaţa crepusculului 
meu 


PÂNĂ SĂ MĂ DEZLEG 


Pune-ţi cheia asta la gât şi joacă-te cu oropsitul de mine 

întinde-mă pe zăpadă să găsesc argumente 

sau dormi o noapte într-o vacă şi uită-te la lume prin ochii ei de sfântă 

s-a şi confecționat maşinăria Dacă te hotărăşti să intri (noi nu deoarece suntem 
bărbaţi) poţi adora 

un neştiut într-o firidă 

are pori pe obraji ne spune cuvinte asemănătoare 


parcă ar fi o realitate Aşteaptă retragerea apelor 

ştie mai multe decât medicul acela cărămiziu inversează albinele 
schema e simplă Se îneacă într-o impresie a lucrurilor care oricum e alta 
are misterul lui şi numărul care decide totul 

dacă trece un stol de păsări alb-negre el le descrie traiectoria 


(până să mă dezleg s-a întâmplat ceva curios Omul acela zicea că legile lumii 
sunt prea blânde 

ai dat de el Panaite Stă pe şuvoaie S-a tras acolo 

stă după trestii nu scoate o vorbă Ce treabă am eu cu el 

mai bine fluier vine câinele şi ne vânăm) 


NUNTA 


Visam că mă visam pe câmp cu doi prieteni din copilărie şi cu iubita mea care 
era cu noi deşi nu se vedea 

grupuri de tineri agresivi săpau Treceam pe lângă ei 

unul a nimerit cu sapa statuia unei antice femei aflată pe sub bulgări 

era cât el de mare făcută din lemn putred avea un cap de şoim care se răsucea 
pe gât 

„ce faci cu ea” l-am întrebat mi-a dat-o mie am pornit la drum purtând la 
subțţioară statuia de lemn putred 

„NU ştiţi în ce judeţ este Piteștiul” m-a întrebat un călător 

„în Argeş” i-am răspuns toţi trei odată (iubita mea era cu noi dar nu se auzea) 
omul acela călător ne-a mulțumit „eu merg la Vidra” ne-a comunicat 


visul din vis în care nu visam Nu-i mai vedeam pe săpători iar omul-călător zbura 
deasupra noastră spre comuna unde avea să se petreacă nunta de la Cana Pe 
drum făceam un fel de happening mergeam în şir ținându-ne de mână ca Orbii 
lui Bruegel atâta doar că noi aveam ochii legaţi cu feşe albe (Resturi diurne 
Imaginea văzută astă-seară la TV un fel de marş cel mai frumos din toate) 


treceam prin sate „e aproape” anunţam La capete de uliți vedeam din când în 
când pe cineva care părea că ne aşteaptă făcea şi semne de salut striga cu 
palmele la gură „bine aţi venit” „E fiul doctorului de la Cana” îmi spuneam „poate 
că e şi nunta lui poate şi el e doctor” îl salutam cu mâna ridicată (la subţioară 


tineam strâns statuia) 


eram la nuntă Mirii se schimbaseră Erau tot ei dar alţii (pe mirele cel nou îl 
cunoşteam eram prieteni din copilărie se însura pentru a doua oară cu prima lui 
nevastă doctorul-fiu era copilul lor) Mirii dintâi pieriseră cu totul se 
preschimbaseră în mirii de acum iar omul-călător zburase către Vidra mai 
rămăseseră la masă doar copilul-doctor plus câţiva nuntaşi mâncau dintr-un 
platou de sticlă peşti mărunți 


fireşte n-am mâncat nimic A fost adus un peşte viu m-au invitat să iau fireşte că 
am refuzat Le-am adresat celor în drept cuvintele ce se cuvin apoi m-am ridicat 
şi am plecat Nuntaşii nu duceau lipsa de vin la nunta de la Cana 


visam că mă visam pe câmp Aveam la subțţioară statuia de lemn putred Iubita 
mea era cu mine deşi nu se vedea 


LEAGĂNELE 


Maeştrii sacrilegiului se amestecă printre porumbei 

într-un happening invizibil Ai zice că îşi beau cafeaua că se amuză în faţa cutiilor 
cu jocuri automate 

una îmi trimite două carpete verzui (amintire de când ne-am văzut pentru prima 
şi ultima oară) 

ar vrea să ne justificăm să spunem cuvântul care mănâncă toate cuvintele să ne 
iscălim pe ziduri 

să ne mai dăm în leagănul acela pângărit 

fratele tău a murit (zic din decenţă) ca alte milioane de bărbaţi dându-se în 
leagăn fiecare cu logodnica lui tumefiată de plictiseală 

purtau şerpi şi încremeneau de spaima balansului negru 

erau mulțumiți de culoarea galoanelor fiecare lângă logodnica lui îşi acopereau 
ochii când le vorbeai despre MAREA IUBITĂ care plutea disperată pe deasupra 
lumii 

fratele tău a crăpat milioane de fete se uitau în pământ ascultau cum le sună 
sânii 

câţiva adolescenți bănuiau că se întâmplă ceva dincolo de uşă 

unu se întorsese în profil se uita în sus 

nu i se putea spune era un fel de blestem existau criterii 


hopa mă împinge la masă terifianta mea disponibilitate 
nu mă ironiza teroarea mea să ne găsim un loc de pauză 
nişte instincte cu gura închisă 


podul s-a înecat nunta va trebui să treacă dincolo în bărci cu mireasă cu tot 
fantoma căpitanului Cook strigă cookoo înainte de a se mai prăbuşi o dată eroic 
printre buruienile din fundul grădinii 

cu şapte nopți înaintea zilei de naştere 

hopa mă cufund într-o fertilă anihilare aş putea să opresc leagănele să spun totul 
s-a întâmplat ceva interesant cu o pasăre la fereastră într-o lume umedă 


LA URMA URMEI 


La urma urmei îmi amintesc perfect ziua 
când cele şapte mame ale mele m-au născut 


(unica primordiala aceea care 
cunoscuse bucuriile zămislirii 

nu mai ştia nici să scrie nici să citească 
brațele ei octogenare mă legănau 

şi pentru că pe umeri i se cuibărise 
pisica cu patru ochi a morții 

eu mă sileam să fiu cât mai uşor) 


celelalte şase cântau 

transfigurate de durerile facerii 

eu dormeam încă senin în fiecare din ele 
dormeam ghemuuit în coapsele şi în genunchii lor 
dormeam pur în materna lor puritate 

aveam acolo şi pâine şi lapte şi miere 

şi amintiri de la Amsterdam 

şi lumea se croia de jur împrejur liniştită 

o lume cu peşti şi cu trestii în apele zilei a patra 
cu omul de Hotel-Alger care îşi pierduse gura în ziua a şasea 
o lume cu sori şi zăpezi în ziua a noua 


dar braţele mamei octogenare erau ostenite 
(pisica torcea abia auzită pe umerii ei) 
şi eu am vrut să fiu cât mai uşor 


atunci m-am aşezat lângă foc 
şedeam acolo în costumul meu de geomant 


mişcam încet crenguța de alun 
şi încercam să fiu cât mai uşor chiar lângă foc 


celelalte cinci au tăcut 

îndurerate de neaşteptatul meu gest 

de ce — le-am spus — de ce mă priviți aşa 

brațele mamei mele bătrâne au ostenit 

şi eu vroiam să fiu cât mai uşor 

aş fi intrat să mă culc într-un măr 

dar nu vroiam să complic continua voastră maternitate 


ele au clătinat mustrătoare din cap 
şi s-au închis în muţenia lor 


apoi în ziua a zecea 
au început să latre câinii 
şi martorii au intrat tiptil în odaie 


FRUMOASELE DEPRINDERI 


Să revenim la frumoasele noastre deprinderi 

sub cerul intuițional 

să ne arăm cu grijă pământul de pe tălpi 

să folosim gesturi de papură cuvinte 

despre balanţe despre forma focului 

despre extazul binecuvântat şi dureros 

sau despre sânge despre lapte şi despre celelalte obiecte-mamă 


astfel ne-am putea regăsi 

sub chioşc în camera de după un perete 

în lumea foşnitoare de sub noi 

complet paradiţi dar nu despre asta e vorba 
şi cine mai ştie 


EFTIHIA 


Abia pornind de la sfârşit se poate înțelege 
mecanica nostalgică a întâmplărilor furia straturilor care ne premerg sau ne 
urmează 


atunci acel numit „acolo” poartă pe trup scoarța copacului 

duce cu el 

balanţa arogantă în care dorm membrele lui izolate statuia Câinelui un calcul 
nebulos care se naşte şi persistă în spaima ierbii şi în tăcerea verde a ținutului 
şi toate mamele se pot trezi în fiecare cu alt geamăt 


aşa pieriră mulţi şi iată noi ne-am reîntors 

a fost o despărţire fără despărţiri o neodihnă în magnetul ceţii în tenebre şi în 
răspunsul lor 

am fost doar frunze negre rostogolite în afară şi fluturând la adierea vântului 
am fost ceva ca nişte picioruşe de copil uitat şi părăsit în somn 

îndrăgostiți de foşnetul frunzişului de sub pământ mărturisind o întrebare 
disperată 

cu pietatea indecenţa şi plenitudinea candorii noastre agresive 


iar dincolo la milioane de ani-întuneric în orgolioasele găuri negre ale mentalului 
uman 

există sâmburi vii şi morţi furnici şi nove justificative arbori sequoia în flăcări 
somnopiteci omizi şi pietre aur granit aramă canguri fluturi cuțite ploi privighetori 
specia scaun gheata şi norii 

electronica înghițind logica intuițiilor 

şi fiecare dintre acestea îşi are poeţii ei care alcătuiesc limbajul şi fac semnele 
uitate de specia noastră bolnavă 

iar eu salut cu emoție şi respect poetul insectelor culorile lui psihedelice pe care 
le privesc cu sângele în panică 

ascultând semnele lui insurgente 


pe mine mă aşteaptă aşadar 

insecta colorată psihedelic 

a cărei formă aminteşte bombardierele triunghiulare 

insecta-poet care mă priveşte cu un ochi de un verde-albastru intens 
încremenită pe un fruct de zmeură necopt 

ea exemplarul ultim al unei faune de multă vreme dispărută 


insecta-poet proaspăt sosită ca să asiste la dementa 
pieire prin multiplicare tragică 

şi eu sunt sigur că mă recunoaşte 

încă de pe atunci 


timpurile s-au încâlcit 

cu stau pe o piatră albastră şi mă uit în faţa mea 
în timpurile încâlcite 

şi vine un timp psihedelic iar restul e numai 
diafana insectă de aur albastru-verde triunghiulară 
care încearcă să-mi comunice cuvintele sale 


dar eu simt călcâiul înaripat al timpurilor încâlcite 

simt cum alunecă frunza mea peste nesfârşite pustiuri 

pe o piatră albastră stau la un mal unde m-am aşezat demult 

ca orice pelerin care se pregăteşte de plecare 

şi am pornit şi iată-mă îngrămădit în noaptea 

din fiecare 

şi este un pod pe sub care curge lavă fierbinte 

de-a lungul malului măslinii au fructe amare 

trec păsări acoperite cu blănuri aurii şi vulpi îmbrăcate în pene multicolore 
frumoasele vulpi-vrăjitoare 

şi ne lipim genunchii ni se aburesc ochii după atâtea zile tăcute împreună 
în cavoul albastru al oamenilor sub pecetea obscură a nopții 

şi facem gesturi moderno-simpatice pe la toate răspântiile 

sub paşii noştri se sfărâmă cochilii şi elitre 


un minut mai puţin după atâtea timpuri încâlcite 

priviri salvatoare cocoşi luptători pe viaţă şi pe moarte sub un cer de cobalt 
înțelegerea ignorată şi indestructibilă inerția neliniştea 

sânii de ceaţă caldă aburul mersului zărit o secundă prin geamul autobuzului 
saltul feroce şi grațios al panterelor negre 

de ce să mă uit înainte sau înapoi unde câinii vagabonzi mă salută plini de 
speranţe şi vin huruind avalanşe de melci şi milioane de furnici valuri-valuri pe 
când un copac de patru-cinci sute de ani putrezeşte spintecând cerul 


dar eu spun cuvinte care cuprind în ele milioane de lucruri 

citesc lucrurile din ele părul meu arde îl văd arzând în cuvinte 

părul meu pluteşte şi arde ca într-o oglindă de culoarea lemnului în care mă aflu 
acolo ascunsă bine se află o singurătate perpetuă un fel de ceață sonoră 
irezistibilă îmbibată de sunete scrise 

eu privesc cu urechea aud cu ochii sunetele care sunt fiinţe şi lucruri şi foc şi 


gropi pentru var 

eu cred în vederea acustică a mărețelor pantere negre 

şi le dau forme colorate puternic 

în afara vederii acesteia totul e negru 

eu sunt aproape singur în mijlocul bizarelor forme în marea magie a singurătăţii 
căreia îi adaug jocul atroce al prăbuşirii formelor liniştitoare soarele nopţii luna 
plutind cât mai sus 

un câine legat de vânt aş zice aproape încătuşat de rafale s-a lipit de ferestrele 
veştede prin care privesc ascultând urletele lui de cenuşă scrise cu pulberi lunare 
marile speranţe ale celor culcaţi pe stânci sau înecați în oceane 

locuitori ai recifelor îmbrăcați în armuri de argint 

exploratori ai cetăţii scufundate pe care o numesc nu ştiu de ce EFTIHIA 
deasupra căreia plutesc balene defuncte 


bate-mi în geam cu un fluture spun 

apropie-ţi sânii de faţa mea sunt în agonie şi tac cu limbă de moarte 

întins pe cearceafuri 

deasupra văd şoaptele noastre sau orice altceva 

să vină deci exploratorii arheologii săruturilor scafandrii 

cei care ascultă țipetele de spaimă ale fiecărui val cei care văd sângele murdar 
memoria peştilor clarobscurul violaceu al fregatelor obosite pierdute în adâncuri 
sub cerul sărat şi împuţit al stelelor de mare elicea somnambulă pânzele din 
pene de Pasărea Paradisului rozeta seducătoare a ghirlandelor de nisip 


mi-au înflorit genunchii pieptenele lampa vasul din care se mănâncă 

forta mea secretă e ploaia e fierul 

girafa cu gâtul întins către lună frigul din tine 

degeaba te acoperi cu patru pleduri degeaba aprinzi focul 

şi mai e sentimentul acela de a nu mai fi 

mai e pielea zebrei uscată întinsă pe podeaua atelierului 

si deodată planetele îşi încetează rotirea leii fiecăruia tresar şi se uită atenţi la 
stolurile de flăcări care vin din adâncul de-scris care e sunetul limpezirii 


şi mai e floarea EFTIHIA un fel de garoafă care nu există încă e numai un nume 
dar va fi 

înainte ca lumile să se destrame şi cenuşile noastre să se scurgă în haos 

după aceea după apariția de pe acum a frumoasei flori arse numită EFTIHIA 
odată pentru totdeauna 

eu m-am pietrificat vreau să spun că sângele meu a căpătat cu trecerea timpului 
o enigmatică formă de piatră 

adică de piramidă sau de sarcofag sau de sfinx 

oricum scrisă pe lemn cu majuscule 


şi cu trecerea timpului duşmanul meu de moarte e vântul care îmi roade obrajii 
şi câteodată se întâmplă să zbor sau să tac ceea ce e totuna 


e o frumoasă levitaţie o nostalgică îngropare sus printre aşiri în vuietul aspru al 
liniştii în frigul cel veşnic 

şi doarme cineva acolo pe grandiosul catafalc astral 

dar asta nu mai are nici o importanţă 

cineva ca o piramidă ca un sarcofag sau cel mai adesea ca un sfinx doarme 
acolo 

cearcănele lui scriu cu disperare semne convulsive hieroglife obscure 

şi iată că se coboară pe scara de marmură neagră acoperită cu mătase rubinie 
EFTIHIA 

şi se aude goana cirezilor pe sub fereastra mea 


apropie-ţi sânii de faţa mea sunt în agonie îi spun 
şi tac cu limbă de moarte 


DOMENIUL PRESIMȚIRILOR 


Există vaduri uitate nişte locuri în noi şi un drum care duce prin apă 

cineva mă strigă ar vrea să mă atragă într-acolo 

să dea cu o plantă în mine şi ce vină am eu pe lumea asta cu porţi de aramă 
apoi se face linişte cântă privighetorile 

e foarte frig şi în noi sunt nişte castele 

nişte câmpuri cu flori albastre şi galbene 

şi le străbatem pe caii noştri de plastic 


înțelegeţi că trăim într-o pasăre imensă care ne poartă în ea 

şi mergem la întâlnire curățăm omizile de pe crengi ne iese înainte o fată dar nu 
mai poate nici ea săraca e ostenită a înghiţit toată pânza pe care a ţesut-o 
aşteptându-ne 

zice hai să ne sărutăm să fim fericiți 

să te servesc cu lingurița de argint să-ţi dau o dulceaţă 

măcar de ar fi lângă sobă Şi vine King Kong dă cu praştia ne murdăreşte cămaşa 
ne rupe cravata 

vine pârlitul ăla de profesor cu şapte capete ne pune note de parcă n-am şti 
destulă materie 

ne duce în laborator să facem experiența singurătăţii 

să ne jucăm cu mingea ca fraţii gemeni 

noi ne uităm unul la altul dăm din cap vine o amărâtă de fată cu faţa plină de 


funingine 


nu s-a mai spălat pe ochi de când cu potopul şi ne urcăm în maşină (ea lângă 


noi) gonim pe autostradă 


acolo se aud ştirile dar nu le mai înțelegem râdem pe furiş ca la înmormântare ni 


se face şi frică 


câte nu se întâmplă în noi şi le uităm acolo ca într-un ghiozdan 
şi fiecare crede că numai el ştie lucrul acela pe care îl ştiu foarte bine şi alţii 


dar eu am în vedere perioada fericită când locuiam în mama 


stăteam acolo mă gândeam ce mi-o fi trebuind 
afară ploua ea dormea goală cu mine în burtă 


se întorcea pe-o parte şi pe alta îmi descânta în somn 


cunoştea legea aceea aspră vroia să mă apere 


deasupra patului se legăna sora mea luna 


CRUSTA 


Oraşul avea o singură casă 
casa avea o singură încăpere 
încăperea avea un singur perete 
peretele avea un singur ceas 
ceasul avea o singură limbă 


în tot acest timp copiii 

creşteau şi puneau o singură întrebare 
pe când adulţii nedumeriţi şi superbi 
scădeau scădeau surâzând 


CEREMONII 


Maria-Roza îmi scrie de la capătul lumii 

despre răul primordial despre nostalgia noroiului 
îmi scrie că plantează grâu şi că îl roade singură 
imediat ce răsare 


şi pentru că n-am supt la sânul ei în calitate de copil 


îmi scrie că umblă desculță 


Eu fac cafele pentru cei instalaţi mai de mult în pământ 


sau poate sap ca să găsesc fereastra 

Alături într-o lume invizibilă şi sălbatică 

un tip izolat mă exprimă la un telefon public 

vă anunţ spune el că mă aflu în piaţa Buzești şi că de aici 

am de gând să mă duc pe jos până în pivniţă sau chiar mai departe 
vă anunţ că m-am învelit în pânză de in că mi-am pus chipiul de iarbă 
şi că m-am îngropat destul de adânc 


CĂLĂTORIA CU STELICĂ 


Buzele mielului sângerau în răcoarea de seară 
când am văzut soarele lucind deasupra soarelui 
călcam tiptil pe blana de la picioarele patului 

aveam un coleg Stelică de o strălucitoare frumuseţe 
pe lângă el se târau şopârle îmbrăcate 

în aur străveziu 


aceasta se chema prietenie şi în ea putrezea adolescenţa 
verigheta de sârmă lucea pe degete şi în gurile noastre scânceau cuvinte de 
sârmă 


discutam liniștiți ca greierii 
când învelit în spaţiul său Stelică a murit 


eram prea tulburat şi mă gândeam la inevitabila lui călătorie 
spre delta unde marele fluviu îngrămădea ruini omeneşti 


sub masa cinei noastre ploua 

soarele se ascundea singur şi fraţii lui Stelică veneau dintr-un elan de iubire 
prin ceața deasă a sfârşitului 

înfăşuraţi în piei neargăsite veneau cântând în pumni 

veneau să-l scoată pe Stelică din corabia lui de zinc să-i spele oasele 

dar el era întreg neputrezit devenise metalic 

îi sărutau furca pieptului pe la mijloc pe rouă 

dar el devenise livid veneau cai albi îl acopereau cu frunze 

mai bine i-ar fi pus o perdeluţă peste gene 


murise atâta cât să plângă maică-sa şi încă din leagăn citea o carte de rugăciuni 
un bătrân îi spăla prune i le dădea şi el se oprea din citit 


îi spunea maică-si „alăptează-mă pentru ultima oară 
de mic copil îmi plăcea alăptarea” 


acum umblam amândoi pe meleaguri natale şi corbii ne dădeau târcoale 
adolescenți nenorociţi umblam de colo-colo 

în jurul nostru sufletele se văitau „tu cine eşti 

de mic copil cine eşti 

de nu mai ştii nici cuvinte ca să ne spui cine eşti 

de mic copil cine eşti” 


îl învățam aşa „să le spui 
doamnelor şi domnilor mă recomand Stelică” 


eram doi adolescenţi amărâţi el era mort de mic copil 

locuiam într-o văgăună ne creşteau copaci pe spinare 

crengile lor ne umbreau 

umblam amândoi prin ceața mlaştinii de dinaintea naşterii 

întrebam de unu Bacuta nu-l ştia nimeni 

Stelică stătea în biserică întins frumos pe o masă mai mult plutea în corabia lui 
de zinc edificând fraternitatea noastră agresivă 

în zori cântau vreo 2000 de cocoşi improvizau Zorile 

ne luam fiecare iubita de mână sărbătoream nunta de aur 

simțeam o delicată anxietate o surditate fecundă 

şi iată că ne căram miresele în spinare spre altar 

ele simțeau o uşoară cutremurare îşi simțeau pântecele umede 

simțeau cum se destramă luna în mii de fire şi cum se ascunde în iarbă 
rumegam pământ împreună cu ele cu miresele amazoane şi arhitecte ale 
umbrelor noastre 

inventate de vânt 

aveau coliere de plumb 

privirea fiecăreia ne confirma pe fiecare 

stea împăcată cu tăcerea 

prin semnele beznei 


sfârşitul nopţilor acelora întârzia 

trecea vântul scria pe valuri ne împingea la mal 

ne târam cum puteam spre focurile aprinse prin curțile oamenilor 

au trecut mulţi ani de atunci am avut mărturii despre o amară agonie 
şi am rămas acolo istovit 

cu pălăria căzută în praf 


o cât e de mult de când vedeam soarele lucind deasupra soarelui 


BĂTRÂNUL ŞEDEA MORT 


Bătrânul şedea mort pe bălegar 

în groapa lui contemplativă 

el nu spunea nimic scâncea ca un copil într-un sâmbure 
venea aceeaşi barcă doar pasagerii se schimbau 

ei îi dădeau târcoale îl comemorau 

bătrânul stătea mort cu o pălărie veche pe cap 

câţiva discipoli cei mai puri cei mai profund murdari 
scormoneau bălegarul cu degetele căutau râme pentru pescuit 
noi ne adoram cum se spune Ne aflam acolo poate din întâmplare 
ceilalți veneau mereu Aveau cărți şi caiete 

se apropiau de bătrân îi puneau întrebări 

(erau aceleaşi întrebări doar pasagerii se schimbau) 

spuneau Te respectăm lată are loc solemna ta comemorare 
luăm notițe stenografiem 

dar de ce nu-ţi înțelegem bine şoapta aceea ajunsă până la noi 
încearcă să fii mai clar Avem bilete dus întors 

inclusiv două mese Debitează câteva adevăruri 

noi le notăm le învăţăm le transmitem urmaşilor pe scurt 
Bătrânul şedea mort pe bălegar 

în groapa lui contemplativă 

discipolii îşi mai dregeau zdrențele se făceau că nu văd 

era un spectacol mai degrabă trist Noi stăteam deoparte 
susțineam că studiem poliglota Ne medita 

o doamnă care ştia multe o botanistă severă 

Ceilalţi se apropiau de bătrân îi puneau decoraţii pe scutece 

îl fotografiau în scutece în mijlocul lor 

era fru(mos) îl admi(rau) se delec(tau) 

noi ne vedeam de treburile noastre acum ceva mai complicate 
ne descurcam cum puteam 

discipolii cântau la ghitară după ureche 

ceilalţi puneau întrebări Era un cer albastru 

câţiva mediteranieni se mai fecundau între ei pe alocuri 
ceilalţi spuneau Te respectăm 

eşti un al doilea Marconi Edison Exprimă 

câteva aforisme două trei adevăruri 

Bătrânul se zvârcolea pe bălegar îşi sfâşia scutecele 

noi stăteam deoparte Trecea printre noi 

o seninătate fără început şi fără sfârşit 

ne simțeam bine cu umerii sprijiniți de aer 

ceilalţi făcuseră un amfiteatru Îl înconjurau pe bătrân 


îi turteau pălăria îl stropeau cu furtunul 

îi cereau câteva adevăruri 

el îşi acoperea ochii îşi umplea gura cu bălegar 

veneau vapoare trenuri pline 

(erau aceleaşi doar pasagerii se schimbau) 

eu îţi spuneam ceva fără importanţă Discipolii 

se făceau că nu ne aud 

tu îmi spuneai Endrigo vorbeşti ca în 33 

când îţi dădeai bacalaureatul 

eu vorbeam ca în 33 îmi dădeam bacalaureatul 

studiam filozofia într-o cameră cu vedere la stradă 

ceilalţi spuneau Te comemorăm ne târâm pe plăji răniţi în războaie 
exprimă-ne clar şoapta aceea la care iţi dă dreptul 

chitanţa ta de bătrân 

Discipolii repetau în gând eroarea iniţială 

noi ne lipeam obrajii ne mângâiam degetele în amfiteatru 

Cântau muzici Veneau vapoare şi trenuri acolo Se petreceau defilări 
bătrânul se zvârcolea pe bălegar Şoptea NU Atâta şoptea 


ATHANOR 


Dintr-un străvechi gest ars 
de patru mii de ani 


Foşnet al cenuşii memorie stinsă a focului 
peste tatuajele de calcar 

cămăşi de apă limpezi între nisipuri 
viermi vegetali ocolind pietricelele 

vuiet al găleţilor căzute în fântâni 


dar toate acestea se petreceau sub o pătlagină 
şi într-o bună zi el a ieşit să vadă 


deasupra noi şedeam lângă araci 
şi cârlionţii ni se întindeau spre ei 


groapa de var se cam părăginise 
prin ceață umblau păsările amenințătoare ale somnului 


noi ne feream pe cât puteam 
şi el ne rezema cu ochii 


VASCO DA GAMA 


călătoria aceasta pe un ocean de oase 

purtând uneltele esenţiale: somnul, dragostea, sângele 

din port în port, neliniştitoarea ambarcaţiune trecea nestingherită 

la docurile poetice se declama 

ce orgi orizontale desfigurau pânzele? 

spartă, carcasa navei, singura în stare să facă faţă uraganului, continua zigzagul 
unei traiectorii hidoase şi feerice în ale cărei legi zornăiau unhiurile cele mai 
obscure ale armurilor noastre 


strada va mânca trecătorul la oră fixă şi el 
din pedalele pe care le are sub frunte 

va scoate sunete pline de nasturi de sticlă 
care cântă toată ziua ținând apa în braţe 
cum ai ţine o salcie şi apa 

se va supăra din cauza pianului 

se va sui pe catedrala subţire şi de acolo 
va răsuci urechea statuii de cânepă 

îi va mânca ochii şi statuia 

cu sângele pieptănat frumos pe picioare 
va culege perdelele crescute în arbori 

din sunetele lor va face o nouă statuie care 
cu sânge răvăşit pe mână va 

aluneca prin tubul de carne al mingei 

până la noptierele obosite 

până la pălăria de tablă a lui vasco da gama 
până la gambele albastre ale femeii 

cu sângele încrustat peste care 

florile vor aplauda căderea unei saltele 

în corpul cu care te culci seara 


dar fluturii vor bate tobele la marginea străzii 
şi femeia se aruncase dintr-un singur salt 
în capul larg deschis al statuii 


ea încerca să miroasă zidurile să 

se scuture de gânduri ca de insecte dar 
insectele îi odeau gândurile care 

crescuseră de jur-împrejurul statuii 

pe aceste locuri unde după sticlă 

lumânarea îşi arăta picioarele pe când vasco 
încearcă fundul mării cu degetul 


unde vasco da gama adulmecă pulpele 


pulpele femeilor cu jartieră 

pulpele femeilor cu garduri 

pulpele femeilor cu medalion 

pulpele femeilor cu o catedrală pe ceafă 
pulpele femeilor cu vânt pe sân 

pulpele femeilor cu pulpe pe pulpe 

şi cu alte pulpe peste aceste pulpe 


dar vasco da gama e un alt călător 

el miroase apa cu ajutorul lunetei 

nările i se prelungesc până la țărm 

pentru că el mănâncă şi capul cârmaciului 


țigaretele o rup la fugă alunecând 
spre marginea peisajului unde casa 
se plimbă cu mâinile pe cap 


acolo e o albină şi o femeie 
şi femeia înțeapă albina cu degetul 


vasco vasco suspină geamantanul ai 
uitat un picior în ultima corabie 
şi ţi-a fugit figura spre golf 


dar batista îşi arată dinţii spre comandantul 
care îşi balansează pendulele din urechi 

şi pendulele supărate i-au ars barba 

barba a cerut iertare esteticii 

estetica a mâncat biscuiţii 

urcați în obositoarea ascensiune spre gură 
din panglicile lor cresc lunete 

care se aşează deasupra nasului 

ca o decorație pe un piept cu nări 


manechinele îşi caută braţele 

cu un cornet al abundenței în piept 

din care curg nenumărate femei mici 

cele mai roşii dintre femeile albe 

femei cu ace în degete ca nişte porumbei 
care îşi aşteaptă zborul în cărbunele glasului 
femei cu urechi cât bisericile 

femei cu plante pe pântec şi cu 

cicatrice de pâine pe plante 


dorm toate actele 
actele de căsătorie de mobilizare 


actele de tutun de nasture de sticlă 
actele de nas în care scrie 
cum vasco da gama alunecă în ploaie 


fac dragoste cer libertate 
egalitate fraternitate paternitate 
singurătate şi placarditate 
libertatea nu poate să iasă şi 
rămâne în gâturi cum ar rămâne 
un ac de mazăre într-un apendice 


dar taurii vor mânca spectatorii 


îți cresc din subsuori ca o sondă 

mâinile lichide mâinile de thuringia 

ochii se întorc de jur împrejur şi rămân 
dincolo de aceste ferestre 

unde vasco da gama îşi ascute dantelele 
pune pe dinţi puţină sare 

presară pe deasupra caii argintii 

şi zice comandante acordă-mi cocarda 
dă-mi voie 

să-mi instalez de jur-împrejurul gâtului găina 
casa să se strecoare prin uşă 


când coamele aleargă singure speriate 
pe câmpiile halucinante ale gâtului 
cu o dublă miscare de la cap la coadă 


mâna care se deschide în degete cu o cheie 
marea cheie care descuie şi piciorul 

şi în picior dorm fluierul şi comandantul 
care-mi acordă cocarda 

şi-mi cere să nu mănânc zambile când 

nuca terorizează oraşele 

aleargă după nisip 

transpiră tuşeşte şi zice 

eu sunt nuca şi vă sperii 


dar statuia face echilibristică şi 

cântă şi joacă 

şi nuca nu mai crede în dumnezeu 
ce rău e că nuca nu mai crede 
pentru că nu mai ştie porunca a patra 
şi are să-mi mănânce femeia 

femeia mea supranumită lupoaica 


cu părul năvălit din ciorap frumos 
şi piciorul muşcă pantofii 

pantofii se ascund în călimară 
dar vasco da gama se sperie 


el nu înțelege nimic din toate acestea 
şi cea mai mare libertate este să stea 
cu pălăria în ochi în faţa uşii 

când uşa se deschide ca o armonică 
şi cântă la ea şi-i cade un dinte 
dintele devine edelweis 

edelweis culege turiştii şi-i adună 
adună fuge pe geam şi se scarpină 
scarpină e foarte mic şi rece 

rece e cu o fată şi fata 

se freacă de robinete 

dar robinetele sunt nişte insecte 

ele au aripi de celofan ca nişte ace 

şi de aceste ace se prind oamenii 
oamenii care trec halucinaţi pe sub arbori 
oamenii care îşi deschid vinele 

ca să scoată cadouri utile 


oamenii care îşi uită palmele pe garduri 

şi palmele se împerechează în aer 

fac superbe volute împiedicându-se de sârme 
rămânând prinse de stele şi alunecând 

cu o ameţitoare iuțeală spre torente 


dar albina creşte imensă 
ea prinde palmele şi le înşiră pe ac 
aripile de catifea se fac pajişti 


în care se vede o flacără 
peste care plutesc mii de degete de cristal 


fiecare deget este frumos ca o femeie 
şi-n fiecare femeie curge un fluviu 


pe pântec harta este însemnată 

cu semne de lână şi cu un semn de var 
semnele de lână atrag navigatorii 

ca nişte cântece 

coarnele lor se izbesc de ele 

ochii li se lipesc de aceste stânci 

ca nişte ventuze cu pompe 


până ce marele navigator osteneşte 

se aşează pe-un arbore şi-şi spală aripile 
cu un gest lent în care lasă să se vadă 
un alt gest şi mai lent care înseamnă 
plecarea către noile continente 


apele năvălesc înainte spre fluier 
plantele coboară în jos spre sâni 
şoldurile devin uriaşi palmieri 
şi aceste femei vegetale adie 


culorile se făcuseră berze 
marea zicea întâi şoldul pe urmă tutunul 
şi pulpa se deschidea ca o scoică 


în fundul ei mâna căuta febrilă arama 
arama din care se fabrică morala 

arama care se agaţă la gâtul vrăbiilor când 
alizeele mătură pieptul navigatorilor 


porii zidurilor sunt cele mai superbe dantele 
pentru cearceafurile nuptiale 

mâinile alunecă pe ele degetele 

le sărută frecându-se de căldura lor 


în aceste oraşe oamenii îşi mănâncă propria gură 
cum ai mânca o unghie sau o haină 

şi zidurile îmbrăcate se duc la bal 

la balul cuprului şi al teraselor 


şi mâinile plutesc în aer se prind în plete 
sau se împletesc în ciorapi călduroşi 


aceşti ciorapi sunt cei mai cuminţi ciorapi 
ei au o gură şi o mustață 

piatra se aşează pe această mustață 

şi şoldul se zbate ca un clopot captiv 


insectele mele au mâncat toţi oamenii 
şi pe străzile pustii ale oraşului 

ele defilează păianjenii şi lăcustele 
sunt cele mai constantin 

ele au seruri perfecte în sârme 

şi împung statuia fratelui magic 


ele duc în mâini uneltele tainei 
degetul dus la buzele decupate 
lipite cu grijă de unghiile violete 
pleoapele cusute de frunte cu sârmă 
din care polipul ronţăie ultima geană 
şi iese carapacea de aluminiu 


apele pieptenului cad în picături care 

se rotunjesc şi devin obiecte 

din aceste viori năvălesc armăsarii 

armăsarii lichizi pe care e bine să stai 

când la mâini degetele îţi cresc ca nişte unghii 
şi unghiile ţi se scutură ca nişte pălării 


sub ele se ascunde femeia perfectă 


ea are în locul mâinilor arbori 

şi călătorii osteniţi vin aici de se culcă 
dar arborii îi sug şi-i schimbă în păsări 
şi călătorii zboară cântând pe alţi arbori 
unde e o pâine de asfalt din care 

dinţii pălăriei muşcă cu poftă 


totuşi cravata nu poate să înghită 

pentru că femeia nu plouă 

nici eu nu plou 

pentru că ne despicăm piepturile cu graţie 
şi scoatem din fundul lor un clavecin 


el ne măsoară cu un metru de apă 
ne face haine frumoase şi ne 
duce prin mijlocul câmpului unde 
femeile simulează cânepa 


brațele noastre subțiri le culeg 

şi femele cânepă cântă un cântec războinic 
atunci fibrele se desfac şi sânii 

plesnesc lăsând să se scurgă 

apele marelui canal 

pe acest canal e o sondă 

oamenii se aruncă cu capul în jos ca un burghiu 
sfredelesc pământul cu pletele 

şi scot afară minunatul ou pentru dejun 


sunetul trezeşte statuia fratelui magic 


ea întinde o mână în care sute de scaune 
stau comod pe spinările oamenilor 


între aceste spinări e una 

ea e spinarea lucidităţii 

ea are o şiră ca o arcadă superbă şi-n ea 
defilează lămpile aprinse 


fiecare lampă are un nerv 

fiecare nerv o colivie 

dincolo de aceasta se întinde 

pălăria cea mare a iepurelui 

pe care ogarul aleargă sărind 

cu o graţie neîntrecută 

peste diapazonul de marmură 
enormul diapazon care sună continuu 


PERSISTENTA FLACARILOR 


imaginile devorante ale lucrurilor viitoare 
steaua aprinsă a unui incendiu 

ceea ce am iubit ceea ce am sperat 
ceea ce rămâne de cunoscut 


costumele acrobaţilor îşi păstrează voiciunea 

se reîncepe plimbarea somnambulică 

pe firul fragil între vis şi ape 

între moarte şi veghe 

între memorie şi asfixie 

în această cameră atrăgătoare prin culoarea sicrielor 
țipătul tău se deschide ca o fereastră 


e timpul să cunoaştem femeia adormită 
ea nu aşteaptă decât asta 

ea priveşte cu un unic ochi languros 
liliecii care îşi fac cuib în palmele noastre 


DRUMETUL INCENDIAR 


drumețul incendiar îşi ascute luminile 
ochilor în caietele cu statistici 


el îşi aranjează coafura în ceasornice 

(timpul e un piepten delirant pentru părul 

de pe ţâțele feciorelnice 

îşi lasă câte o măsea infectată la fiecare geam cu firme 
cu grădini mici) 


se-ncruntă în fața ciorapilor de mătase vegetală 

pipăie cu degete de cunoscător paharele pline ale somnului 
aleargă după mugurii care cresc 

în repedea învârtire pe loc a arborilor 

cunoaşte menajeriile din căptuşeala fiecărei pălării 

e-n fiecare pachet cu şuncă sau cu manifeste 

face de gardă smirna cu felinarele 


el saltă veverița în fluierele cu guşe ale vardiştilor 
şi pipăie chiloţii străvezii ai istoriei 

creierul lui face semne ca o batistă 

şi dacă nu s-ar teme de ridicol 

ar putea să fie un popă sau o cravată 


inima lui e o pădure autonomă 

şi el spune 

domnii ne aleg poemele după panglicuţe ca pe curve 
gazetele scriu 

este un fioros asasin 

are o mustață sub nas ca o vrabie 

şi poate fi recunoscut după ciorapi 


dar el trece nevăzut mai departe 

uneori se agaţă de perdele administrative 
şi-atunci mulțimile cu gurile căscate 

văd forfoteala ploşniţelor prin sticle 
alteori se fotografiază în cămaşă 

şi cu un brâu colorat de fluxuri 

lângă pălăria de paie a baligilor 


aşa trece 

cu păunii de foc ai ghetelor dermata 

cu miezul de zi arțăgos prins la butonieră 

el ascultă în toate punctele cardinale 

având drept cornet acustic un samovar încins 

pune urechea la madrid bine 

din alaska vin fluturii luminoşi ai genunchilor 
portugalia portugalia 

avem un bătrân cu voce subțire ca sângele monedelor 
zăngăne muşcat de cleştele coclit 


portugalia portugalia 

biblia este o funestă mustață pentru 

nasul privighetoilor din alaska 

poeţii au orificiile inspiraţiilor lipite cu gumă arabică 
fiecare orificiu este o floare cafenie 

portugalia şi alaska 

mamele fac nebunii în după-amieze balcanice 

am să mă duc în pământ 

gellu inimioara mea să nu uiţi o fotografie 

tu mi-ai ucis bătrâne'ele 


ei bine am să ştiu 

să-mi deastup urechile degetele să fluiere singure 

(aşa cum ghetele stau cu urechea la cer) 

din fese să scot fluturii şi lulelele visului 

căptuşit cu lână 

voi şti să-mi scot ventuzele de la creier 

să se scurgă zeama puturoasă a viersului dulceag 

voi şti mamă în ceasurile de glorie 

să-mi flutur ciorapii împuţiţi lângă porțile academiei române 


timpanele sună stins ca un diapazon 

pământul a adormit bivol în mlaştinile universului 
drumețul incendiar e un garderob 

sau un cântec păstrat în buzunarele redingotei de gală 


smulgeţi penele tuturor păsărilor din balcani 
să ne scriem cronici noi 

(păsările cele mai mari casele au şters-o) 
despre tine am să scriu cu litere groase 


când îţi scoţi rochia verde rămâi goală ca o peniță 


domnilor 

mi-am uitat mustăţile în vagonul de dormit 

lângă sacii cu monede ai roschildzilor 

şi singurul chior din ţinut acela care 

masturbează sexul imens al aerului 

repezind automat mâna după rachiul unui gologan 
mi-a încredinţat cel mai mare secret al gării 

lumea a început să pută 


e o descompunere generală o felie de carte 
un as de treflă sau un pepene galben 

cu roiuri de muşte ţâţele fetelor atârnă berze 
căldura şi frigul liane la ferestrele hotelului 


curva de la numărul 8 râde gâdilată profesional 
closetele au lampioane imperiale şi 
duduile surâd grațios gândind izmenele gingaşe 


o ce mâini aristrocratice ce lebede 

pământul însuşi ar sta drepţi ca un bătrân milităros 
dacă i-ar face un benghi glumeţ aceste degete 
pletele mele îmbâcsite de praf ar cânta pe ele 

ca pe flaute buzele s-ar țuguia asemeni cerceilor 
plămânii ar izbi veseli copitele 

şi dinţii ar rânji galeş 

doamnă aici sub masă e un poet 

nu dați cu piciorul doare 

dar pădurile au în lenea lor ceva de pisică 

cu ghiarele ascunse în muguri 

ele se freacă de trenurile repezi 

ling vata fierbinte a locomotivelor 

şi salută salută cu batistele potecilor 

burțile putrede din clasa l-a 

drumetțul incendiar îşi pipăie geanta cu semnele vremii 
el şi-a lustruit pantofii în piaţa publică 

a fost la 7 fix în calea unirii 

şi-a auzit poeţi buboşi apostrofând şcolari pe străzile 
craiovei 


tinere şi zeii au fost oameni 

el s-a hrănit cu bojoci şi cu piersici 

a urinat repede în toate gările din drum în cinstea primarilor 
şi-a desenat o săgeată ascuţită pe ziduri 

cu semnul ts şi cu o floare de busuioc la ureche 


seara lingea geamurile seara 

era o broşură pe propagandă 

acolo la hotel păduche 15 

vânzători de gazete cântau porumbiţele înserării 


drumețul incendiar a fâlfâit din cearceafuri 

şi toate femeile din oraş au ejaculat imnuri 
drumețul incendiar şi-a aşezat creierul la fereastră 
a scotocit sertarele coastelor şi 

a scos un sunet 

gellu inimioara mea să nu uiţi o fotografie 


era acolo ea în sertare în sânge în geantă 
cu zâmbetul ca un sâmbure amărui 
cu făina căldurii pe carne în adâncuri 


cu mingiile de migrenă ale țâțelor 

degetele degetele erau de gheaţă 

şi peste pulpele veştede înainte de vreme cu o 
pânză subţire de năduşeală zicea 

pântecul meu e o salcie tristă 


hei străzile mi-au biciuit tălpile ca nişte zbiri 
pomii au scrâşnit din măsele 

şi bananele şi focurile 

maşinile diplomatice şi-au şters nasul cu steaguri subțiri 
în puşcării am ucis destule ploşniţe 

în serile când dumnezeu se gâdila pe spinare 
voi putea să-mi suflec mânecile tinereții 

şi cu degete vânjoase să-mi suflu mucii 

peste aceste sălcii de amintire 

voi putea să-mi privesc viața de până acum 

ca pe un atelier oarecare îmbâcsit 

în care am lucrat 

voi putea să-mi scurg fluviile şi gârlele şi tobele 
spre pulpele de sticlă spre fețele de masă 

spre caietele subțiri ale pletelor 


nu-i nimic dacă ferestrele n-au dinţi 

frigul se poate înveli frumos în saltele 

fetele mele toate săracele fetele mele ca nişte cuțite 
se pupă cu boierii şi mă uită 

dar aici la tine e bine şi tu 

eşti un pahar cu ceai cald 


drumetțul incendiar îşi priveşte faţa cu grijă 
ochiul stâng în care e 

o floare cu păr roşu despletită 

ochiul stâng a devenit pe rând o pălărie de pâslă 
o aripă o cutie cu febre 

apoi mormăie eau de cologne 

şi seara lingea geamurile seara 

era o broşură de propagandă 


DESPRE FEMEIA LESINATA 


frumos mi-ar sta cu pălăria mea de lut 
pe malul eufratului în ape masculine 
lângă femeia leşinată 


cu tâmpla pe o scândură i-aş povesti 

cum ar putea să-mi scrie de exemplu 

scrisori de adoraţie 

gândeşte-te un pic 

i-aş spune 

la aventura noastră zilnică 

acum te dedai odihnei cele mai adânci 

acum când tu sărmană şi porumbiţă 

încerci în gând să zbori pe când eu 

încremenit şi singur stau cu tâmpla pe o scândură 


